定泉井
作者：高頤
朝代：宋

paragraphs: 方師鑿破天地髓，碧龍吹出冰霜寒。
一泓清澄絕泥滓，萬竅號勳無波瀾。
倒海翻江俱是幻，貯風留月得真觀。
我來酌飲冷徹骨，飄飄此身在霄漢。
惠山之泉甘如飴，但隨茗碗爭新奇。
廉泉讓水名匪欺，祗以賢者爲品題。
此泉源流本曹溪，名之以定實亦宜。
嘗試以手測其涯，雨不泛溢旱不虧。
莫言此乏蜿蜒姿，蟲行蛭動皆可疑。
咫尺中閒涵世界，寂然心印本無礙。
不與兒童攪水渾，留照鬚眉長自在。